b'\n_START_ARTICLE_\nPanamos demokratin\xc4\x97 revoliucin\xc4\x97 partija\n_START_SECTION_\nIstorija\n_START_PARAGRAPH_\n\xc4\xaekurta generolo Omaro Torichoso iniciatyva 1978 m. rugs\xc4\x97jo 22 d. Pirmajame Nacionaliniame kongrese buvo priimta demokratinio socializmo principus atitinkanti programa, ta\xc4\x8diau O. Torichoso valdymas labiau primin\xc4\x97 diktat\xc5\xabr\xc4\x85. O. Torichosas buvo ir partijos pirmininkas iki \xc5\xbe\xc5\xabties aviakatastrofoje 1981 m._NEWLINE_1984 m. prezidento rinkimus laim\xc4\x97jo PRD lyderis A. Barleta. Ta\xc4\x8diau \xc5\xa1alyje kilus politinei krizei jis 1985 m. atsistatydino. 1984 m. parlamento rinkimuose kartu su kitomis Nacionalin\xc4\x97s demokrat\xc5\xb3 s\xc4\x85jungos partijomis PRD gavo 40 viet\xc5\xb3 i\xc5\xa1 67 ir sudar\xc4\x97 koalicin\xc4\x99 vyriausyb\xc4\x99. \xc4\xaestatymdavyst\xc4\x97s susirinkimo pirmininku buvo i\xc5\xa1rinktas PRDP lyderis S. Gustavas Karisas._NEWLINE_1987\xe2\x80\x931989 m. palaik\xc4\x97 nacionalin\xc4\x97s gynybos vad\xc4\x85 A. Norieg\xc4\x85, sudar\xc4\x97 Nacionalinio i\xc5\xa1sivadavimo koalicij\xc4\x85, kuri dalyvavo 1989 m. rinkimuose. 1999 m. parlamento rinkimuose laim\xc4\x97jo 34 vietas i\xc5\xa1 72. 2004 m. buvo sudaryta koalicija Naujoji partija, \xc4\xaf kuri\xc4\x85 \xc4\xaf\xc4\x97jo PRD ir nedidel\xc4\x97 Panamos liaudies partija. PRD kandidatas Martinas Torichosas Espinas, partijos \xc4\xafk\xc5\xabr\xc4\x97jo O. Torichoso s\xc5\xabnus, buvo i\xc5\xa1rinktas \xc5\xa1alies prezidentu, o partija gavo 41 i\xc5\xa1 78 viet\xc5\xb3 parlamente.\n_START_SECTION_\nStrukt\xc5\xabra ir ideologija\n_START_PARAGRAPH_\nPartijos skyriai yra visose provincijose. Nuo 2002 m. jie visi sujungti elektronine informacine sistema, kuri leid\xc5\xbeia rengti partines e - konferencijas, nei\xc5\xa1va\xc5\xbeiuojant i\xc5\xa1 nam\xc5\xb3._NEWLINE_Nacionaliniai kongresai vyksta kas treji metai. Jame renkama Nacionalin\xc4\x97 direktorija, kuri sudaro Vykdom\xc4\x85j\xc4\xaf komitet\xc4\x85._NEWLINE_Pastaruoju metu daugiausia d\xc4\x97mesio skiriama alternatyvios energijos panaudojimui. Tai tapo ir partijos, ir valstyb\xc4\x97s programa._NEWLINE_Socialist\xc5\xb3 Internacionalo konsultacin\xc4\x97 nar\xc4\x97 nuo 1986 m. 1989 m. \xc4\xaftarus, kad rinkim\xc5\xb3 rezultatai suklastoti, Socinternas buvo pristabd\xc4\x99s PRD naryst\xc4\x99 SI. 1996 m. rugs\xc4\x97jo 9 d. gr\xc4\x85\xc5\xbeintas konsultacinio nario statusas, tikroji nar\xc4\x97 nuo 2003 m. spalio 27 d.'